K o n c e p c i a 
štátnej politiky v oblasti hazardných hier

Úvod  

     Pod hrou, v najširšom právnom slova zmysle, rozumieme spoločenskú aktivitu, medzi fyzickými osobami navzájom, alebo medzi fyzickými osobami a právnickými osobami, ktorej cieľom je uspokojovanie ich hmotných potrieb dosiahnutím výhry. Výhra je rozdiel medzi hodnotou získaného plnenia a hodnotou vloženej investície do hry (stávky), a spravidla je vyššia ako stávka. Ide o služby, ktoré organizátor hry poskytuje tak, že umožňuje stávkujúcim (kupcom žrebov, tiketov, žetónov a pod.)  zúčastniť sa na hre založenej na náhode, ktorá im ponúka nádej zisku a s týmto cieľom organizuje náhodné žrebovania, stanovuje a vypláca výhry, alebo prepláca žreby. Takéto služby sa zvyčajne poskytujú za protihodnotu, ktorú predstavuje cena žrebov.  

     Hra je preto definovaná kombináciou troch kritérií, ktorými sú:

1.	zásah náhody,
2.	nádej vo výhru,
3.	finančná spoluúčasť hráča,
ku ktorým sa pridáva samozrejmé štvrté kritérium, t. j. určenie hry verejnosti. 

     Význam stávky a hry z hľadiska spoločenského je podstatne väčší, ako by sa z ich právnej  úpravy mohlo zdať. Jednak ide o spoločenský jav, ktorý je na Slovensku tradične pomerne silne zakorenený, jednak ide o stabilný zdroj finančných prostriedkov slúžiacich na podporu niektorých neziskových sociálnych, kultúrnych a iných verejnoprospešných aktivít. 
     
     Ide však aj o jav, ktorý so sebou nesie i nezanedbateľné spoločenské riziká. Je totiž dobre známou skutočnosťou, že stávky a hry ako aktivity zo svojej podstaty hazardné vedú u určitých osôb k rozvoju sociálno patologických javov, k vzniku tzv. „hráčskej závislosti“, čo má neblahý vplyv nielen na nich, ale predovšetkým na im  blízke osoby, najmä rodinných príslušníkov. Okrem toho sa tieto aktivity často stávajú predmetom záujmu organizovaného zločinu, ktorý v nich vidí nezanedbateľný zdroj príjmov. 

    Ak vezmeme do úvahy vôľu jednotlivých krajín Európskej únie a rozhodnutia Európskeho súdneho dvora, právo Európskych spoločenstiev v oblasti hazardných hier v Európe neexistuje. V súčasnosti platí toto pravidlo:
    Lotérie sa považujú za služby ekonomickej povahy, v dôsledku čoho podliehajú ustanoveniam Zmluvy o založení Európskeho spoločenstva, najmä ustanoveniam o slobode poskytovania služieb a článku 16 Zmluvy o založení Európskeho spoločenstva.

    V oblasti hazardných hier však existujú dostatočne silné dôvody verejného záujmu (ochrana spotrebiteľa, prevencia kriminality, ochrana verejnej morálky, obmedzovanie dopytu po hazardných hrách,  financovanie verejnoprospešných činností, atď.), ktoré odôvodňujú, aby z hľadiska organizovania hier, výšky stávok a rozdeľovania zisku, ktorý prinášajú, mali  členské štáty Európskej únie dostatok nezávislých právomocí na svojom území  k stanoveniu požiadaviek na ochranu hazardných hráčov a spoločenského poriadku. V takýchto podmienkach  musia zhodnotiť nielen nevyhnutnosť regulovať   aktivity v hazardných hrách, ale určité druhy hier (napr. pyramídové hry alebo reťazové listy,  ktoré nezaručujú všetkým účastníkom hry rovnaké podmienky) musia  tiež  zakazovať, za predpokladu, že regulačné  opatrenia nie sú diskriminujúce.

     Takéto regulačné opatrenia môžu byť v podobe zákonov, ktoré udeľujú jedinej verejnej organizácii, alebo určitým organizáciám, výlučné práva na prevádzkovanie hazardných hier, zohľadňujúc pri tom verejnoprospešný záujem, ktorý takúto reguláciu  odôvodňuje. Regulačné  opatrenia sú  nevyhnutné a musia byť úmerné stanoveným cieľom.

     Regulácia hazardných hier, ochrana občanov a verejnej morálky pred nepriaznivými účinkami stávok a hier je súčasťou štátnej politiky na Slovensku, rovnako ako vo všetkých krajinách sveta. Štát realizuje svoju politiku sústavou legislatívnych opatrení, ktorými usmerňuje tento úsek a sústavou dozorných orgánov, ktorými zabezpečuje dodržiavanie a presadzovanie ustanovených právnych opatrení. Právny a kontrolný systém by mali dopĺňať ďalšie nástroje, ktoré pomáhajú uplatňovať  princípy zodpovedného hrania ( napr. riadiaca a rozhodovacia funkcia ). Trvalé udržiavanie optimálnej úrovne a trvalé zlepšovanie ochrany občanov si vyžaduje trvalé aktivity a podporu zo strany štátu. Politika štátu v oblasti hazardných hier  je považovaná za špecifickú formu presadzovania štátnych záujmov.

     Prevádzkovanie hazardných hier sa na Slovensku začalo intenzívne rozvíjať už od roku 1990. Tento spôsob zábavy predstavuje špecifický prístup k využívaniu voľného času, uspokojuje občanov v pocite napätia a ich túžbe po prípadnej výhre, teda výraznejšom jednorazovom finančnom príjme. 

      V Slovenskej republike sa od roku 1991 občanom ponúka dostatočne veľký rozsah jednotlivých druhov stávkových hier a lotérií, ktoré sú väčšinou prevádzkované na potrebnej kvalitatívnej, odbornej a technickej úrovni. Za posledných trinásť rokov vzniklo nové odvetvie s pracovnými príležitosťami pre kvalifikovaných pracovníkov, napr. v oblasti právnej, technickej a tiež na úseku ekonomickom. V súčasnom období  pracuje v tejto oblasti približne 19 000 ľudí. Zaujímavé sú tiež údaje o tom, koľko sú ľudia ochotní vložiť do hier pri vidine možných výhier, keď napr. v roku 2002 boli vklady do hier vo výške 24,513 mld. Sk a vyplatené výhry predstavovali sumu 18,102 mld. Sk. Ročné vklady do lotérií a iných podobných hier v r. 2002 tvorili 4,1 % podiel na celkových ročných výdavkoch obyvateľstva do spotreby.

     Vláda SR po prerokovaní materiálu „Štátna  politika v oblasti udeľovania licencií v pôsobnosti ústredných orgánov štátnej správy SR s výnimkou aukcií“  uložila úlohy, ktorých realizáciou sa má zmeniť súčasný systém udeľovania licencií v súlade so stanovenými cieľmi licenčnej politiky.  

    Zabezpečenie plnenia uložených úloh vyžadovalo vypracovať „Koncepciu štátnej politiky v oblasti hazardných hier“. Táto podrobnejšie a vo vzájomných väzbách analyzuje súčasný stav v tejto oblasti a navrhuje koncepčné riešenie vzniknutých nedostatkov. Jej závery vyúsťujú do návrhu opatrení na realizáciu tejto koncepcie.

     Rozvojom spoločenskej kultúry, komerčnej komunikácie, ako i globálnych informačných sietí sa  pozmenil aj obsah a význam pojmov prevádzkovanie, lotéria, stávka, hra a pod. Koncepcia štátnej politiky vychádza z nového prístupu chápania týchto pojmov a navrhuje aj legislatívne zavedenie nového pojmu „hazardné hry“. Reštriktívna politika  nie  je chápaná len z dôvodu ochrany, prevencie a získavania peňazí  na verejnoprospešné  účely alebo pre štát, ale zahŕňa aj podmienky pre  zodpovednostné hranie. Finančný aspekt je len sprievodným javom, skutočným cieľom musí byť obmedzovanie  príležitostí na hranie. 

     Hlavnými cieľmi koncepcie štátnej politiky v oblasti hazardných hier bude limitovanie využitia ľudskej hráčskej vášne, zabránenie riziku kriminality a podvodov, zabezpečenie časti vyzbieraných peňažných prostriedkov v prospech štátneho rozpočtu, zabezpečenie dôslednej implementácie štátnej licenčnej politiky do praxe a zabezpečenie efektívneho štátneho dozoru pri presadzovaní zákona o hazardných hrách. V záujme uspokojenia požiadaviek, ktoré vznikajú v súvislosti s organizovaním hazardných hier, predchádzania nepovolených, resp. nemorálnych hazardných hier, kontroly organizačnej činnosti, ako aj v záujme poukázania časti príjmov, ktoré vyplývajú z hazardných hier pre štátny rozpočet,  je potrebné pripraviť novú  právnu  úpravu.    

      V súčasnosti je oblasť  hazardných hier  vymedzená zákonom č. 194/1990 Zb. o lotériách a iných podobných hrách v znení neskorších predpisov (ďalej „zákon o lotériách a iných podobných hrách“ alebo „zákon o lotériách“). Zákon o lotériách bol už 10 krát novelizovaný, pričom súčasná právna úprava je pomerne komplikovaná, niektoré nejasne formulované a definované pojmy umožňujú rôzny výklad, podmienky prevádzkovania niektorých druhov hier nie sú jasne a jednoznačne upravené alebo nie sú upravené vôbec, povolenia na prevádzkovanie sú v súčasnosti nenárokovateľné a predvídateľnosť výsledku povoľovacieho konania je nedostatočná, vznikla potreba vytvorenia nového zákona, ktorý by komplexne riešil existujúce nedostatky v tejto oblasti, vniesol transparentnosť do povoľovacieho procesu a spôsobu prevádzkovania a kontroly.

     Cieľom tejto koncepcie je pripraviť priestor potrebný pre vypracovanie a následné schválenie nového zákona. Účelom vypracovania nového zákona o hazardných hrách je najmä implementácia licenčnej politiky štátu  do  právnej úpravy  hazardných hier. Pred prípravou návrhu zákona je potrebné zodpovedať niekoľko otázok vo väzbe na charakter hazardných hier a prijať niekoľko rozhodnutí.

Ide najmä o:
- vymedzenie štátnych lotérií – rozhodnutie o jednotlivých druhoch hazardných hier, ktoré bude     prevádzkovať  výlučne štát  prostredníctvom národnej lotériovej spoločnosti,
- povoľovací proces – rozhodnutie o zavedení  novej  kategorizácie licencií  (všeobecné povolenia, povolenia na štátne lotérie, nárokové  licencie),
- podmienky prevádzkovania – stanoviť konkrétne a  jednoznačne špecifikované podmienky pre všetky druhy hazardných hier,

- odvodové povinnosti – v závislosti od jednotlivých druhov hier zaviesť takú formu  odvodov,  ktorých dôsledkom bude zvýšenie príjmov štátneho rozpočtu,

- výkon štátneho dozoru – zlepšenie kontrolnej činnosti odstránením neefektívnych činností a viacerých stupňov orgánov štátneho dozoru (daňový úrad, daňové riaditeľstvo, ministerstvo).  

    Po   prijatí   týchto rozhodnutí  je  možné   pristúpiť  k   formulovaniu   konkrétnych   zámerov u jednotlivých druhov hazardných hier.

    Predložená koncepcia  vychádza zo základných zámerov Štátnej  politiky v oblasti udeľovania  
licencií   v  pôsobnosti   ústredných  orgánov   štátnej  správy SR  a reaguje aj na prijaté záväzky Slovenskej republiky v procese integrácie Slovenskej republiky do Európskej únie a do OECD. 

     Koncepcia  obsahuje   stručný  prehľad vývoja súčasnej právnej úpravy oblasti hazardných hier, hlavné dôvody, ktoré vedú k vypracovaniu nového zákona, ciele a navrhovaný obsah zákona.

     Zároveň obsahuje základnú orientáciu - smerovanie odvodov z hazardných hier, pričom pri koncipovaní jednotlivých odvodov tieto zámery budú ďalej upresňované.

I. Hlavné body koncepcie štátnej politiky v oblasti hazardných hier
I. 1  Vymedzenie  štátnych lotérií 

    Štát, resp. reprezentanti moci v spoločenstve, si historicky uvedomili nutnosť regulácie hazardu a taktiež možný profit z hier bol vždy nezanedbateľným zdrojom financií. Súčasne s touto skúsenosťou vznikla historicky iná skúsenosť, že nárast konkurencie na trhu číselných lotérií, špeciálneho binga a  internetových hier nespôsobuje rast profitu pre štát, ale naopak vytvára toľko príležitostí pre hráčov, že dochádza k ich rozptylu. Prevádzkovatelia hier sa preto snažia nalákať hráčov rastom výhier, takže klesá výťažok z hier a tým klesá aj možný príjem štátu.

     Pojem „štátne lotérie“ zaviedol do našej legislatívy zákon o lotériách. Podľa tohto zákona sa v súčasnosti niektoré druhy lotérií  a stávkových hier (žrebové peňažné lotérie, číselné lotérie a veľká časť lotérií a hier uskutočňovaných prostredníctvom internetovej siete alebo hromadných oznamovacích prostriedkov) môžu povoliť len štátnej rozpočtovej alebo štátnej príspevkovej organizácii zriadenej Ministerstvom financií SR alebo právnickej osobe so sídlom v Slovenskej republike so 100% majetkovou účasťou štátu osobitne na tento účel založenej Ministerstvom financií SR. Tieto lotérie a hry prevádzkované týmito právnickými osobami sú štátnymi lotériami.

    Rastúcim problémom je absencia ucelenej koncepcie prevádzkovania štátnych lotérií. Zatiaľ čo európske orgány prijali politickú skutočnosť a citlivosť a podporujú štátne lotérie, určití  prevádzkovatelia hier sa pokúšajú o zmenu  legislatívnej  úpravy, aby získali priamy prístup k právu prevádzky týchto lotérií a hier.  

     Základným  opatrením  je stanoviť sektor produktov, v ktorých bude výsadný podiel štátu a štátom kontrolovaných spoločností na trhu hazardných hier.

    Návrh, podobne ako tomu je aj vo väčšine krajín, snaží sa zachovať v rukách štátu desaťročiami budovaný systém číselných lotérií a špeciálneho binga. Úmysel legislatívy má byť upriamený na to, aby popri Loto, ako aj ďalších štátnych lotériách aj internetové hry boli prevádzkované spoločnosťou s majetkovou účasťou štátu.

      Z vyššie uvedeného vyplýva potreba zjednotiť rôznorodé prístupy k chápaniu štátnych lotérií.

      Verejnosť  prihliada na fakt, že štátne lotérie sú  monopolom,  pretože vláda chce obmedziť hranie, posilňovať verejný výnos a minimalizovať riziko kriminality a podvodníctva. Základné oprávnenie pre monopoly nie je, že lotérie zvyšujú peniaze na verejnoprospešnú činnosť alebo pre štát, aj keď môžu mať logický význam. Úlohou prevádzkovateľa štátnej lotérie nie je poskytovať  hranie; je to poskytovať zodpovedné hranie,  a to  hranie organizované s cieľom uspokojenia hracích túžob a obmedzenia rizika podvodu a narušenia spoločenského poriadku, a toto je v skutočnosti cieľom verejného poriadku.  

      Táto skutočnosť  neznamená, že prevádzkovateľ štátnej lotérie  by nemal mať napríklad možnosť zaviesť nové hry alebo by nemohol nikdy zvýšiť svoj obrat.  Naopak,  prevádzkovateľ štátnych lotérií  ponúka atraktívne hry na uskutočnenie svojej úlohy „regulátora tokov“ a  proaktívnym spôsobom sleduje  rozvojové trendy vo svojom sektore.

      Znamená to, že prevádzkovateľ štátnych lotérií zabezpečuje  rovnováhu medzi manažmentom prevádzky obchodného hrania a „zodpovedným“ aspektom cieľa verejného poriadku.   

      Zatiaľ čo pre subjekty podnikajúce v konkurenčnom prostredí platí, že ich priemerné náklady najprv klesajú s rastom produkcie, pričom s približovaním sa plnému využitiu kapacít začínajú rásť, u jediného prevádzkovateľa tomu tak nie je. Jeho priemerné náklady klesajú tým viac, čím vyššia je jeho produkcia (úspory z rozsahu). Z uvedeného  je zrejmé, že vznik a existencia prevádzkovania štátnych lotérií sú dané ekonomicko-technologickými podmienkami.

     Štátne lotérie sú  teda len tá časť  podnikania v oblasti hazardných hier, kde jeden dodávateľ je schopný trvalo uspokojovať dopyt po určitom produkte  lepšie a pri nižších nákladoch, než by ju mohlo zabezpečovať viac vzájomne si  konkurujúcich dodávateľov.

Odôvodnenie   prevádzkovania štátnych lotérií jedným prevádzkovateľom

I.1.1  Číselné lotérie  a stávkové hry bingo prostredníctvom masmédií

      Typické vlastnosti týchto lotérií a hier, ktorými sa výrazne líšia od ostatných druhov lotérií a hier – nízka cena vkladov, nízka pravdepodobnosť výhry závislá od náhody a veľmi málo od „znalosti a odbornosti hráča“, výšky jednotlivých výhier priamo závislé od počtu (hráčov) a objemu vkladov, kumulovanie jackpotov z čiastok na pripadajúcich výhry, keď výhry nevznikli, možnosť získať za nízky vklad vysokú výhru (aj desiatky miliónov Sk), sú jednoznačne dôvodom pre to, aby existoval len jeden prevádzkovateľ.

     V prípade viacerých prevádzkovateľov číselných lotérií a stávkových hier bingo prostredníctvom masmédií („špeciálne bingo hry“) by sa vklady od hráčov rozložili a tým by sa úplne eliminovala rozhodujúca vlastnosť číselných lotérií a špeciálnych bingo hier -kumulovanie jackpotu a neexistovala by u žiadneho z konkurujúcich si prevádzkovateľov možnosť vysokej výhry, čím by takto všetky číselné lotérie a špeciálne bingo hry  stratili na lukrativite  a pútavosti pre hráčov a suma ich vkladov by vôbec nedosahovala vklady jediného prevádzkovateľa, čo by malo za následok výrazne nižšie odvody pre štát. 
     Toto je dôvod, prečo v zahraničí má štát (republika) len jedného prevádzkovateľa číselných lotérií a špeciálnych bingo hier.

I. 1. 2 Internetové  hry

   Otvorené informačné siete, ako napr. Internet, ponúkajú ohromné možnosti na podkopanie cieľov a zníženie účinnosti predpisov členských štátov Európskej únie v oblasti hrania hazardných hier. Je známou skutočnosťou, že  veľmi veľké množstvo (profesionálne zorganizovaných) nelegálnych  prevádzok hazardných hier je prístupných cez internet už dnes. 

    Základným prvkom v lotérii alebo inom type hazardnej hry je vzrušenie z hrania (bez  akéhokoľvek fyzického pohybu a kdekoľvek). Kontrola vyhrávajúcich čísel na tikete nie je oveľa vzrušujúcejšia, ako možnosť skontrolovať si ich na internete. Zároveň je webovská stránka  lotérie, umiestnenej na  serveri v krajine X,  dostupná z každého kúta sveta a navyše v krajine Y existuje  veľmi málo orgánov, ktoré môžu zabrániť takémuto prevádzkovaniu hazardných hier, ktoré vstupujú  na ich územie. To neznamená, že tieto hry nespadajú pod zákony tých krajín, v ktorých sú ponúkané. 

   Európska komisia vo svojej správe o pokračovaní Zelenej knihy pre  oblasť  ochrany maloletých a ľudskej dôstojnosti, ako aj  vo svojej správe o akčnom pláne na podporu bezpečného používania internetu jednoznačne uviedla, že existujúce zákony sa používajú a platia aj pre ”virtuálny svet”. To, čo je nelegálne v ”off-line” prostredí, je nelegálne aj v  ”on-line”  svete, v ktorom neexistuje  žiadne právne vákuum. Takto sú prevádzky hazardných hier, ktoré sú ponúkané v krajine Európskej únie, ale v tejto krajine nedostali licenciu, jednoznačne nelegálne. Okrem toho, nelegálne prevádzkovanie hazardných hier je nebezpečné a škodlivé. Nedostatočná kontrola týchto nelegálnych prevádzkovateľov a druhov hier, ktoré ponúkajú, vytvára veľkú mieru rizika chorobného hrania hazardných hier. Nelegálne internetové prevádzky vyúsťujú do nelegálnej a nevhodnej  konkurencie úradne povoleným hrám. 

   Všetci prevádzkovatelia hazardných hier vykonávajú svoju činnosť v prísnom  zákonnom rámci, ktorý však nerešpektujú prevádzky na internete. Okrem toho nepodliehajú tým istým prísnym predpisom na použitie výnosov,  a sú preto potom  schopné ponúkať hráčom väčšie výplaty. Táto skutočnosť robí ich hry pre hráčov atraktívnejšími, ale poškodzuje  finančné zdroje členských štátov Európskej únie alebo ”dobré veci” v týchto členských štátoch.

     V súčasnosti na Slovensku nelegálne hranie hazardných hier na internete ešte nie je masovým produktom,  a tak ešte nepredstavuje obrovský problém. Keď sa však prostredie informačných sietí bude ďalej rozvíjať, podporované verejnými finančnými prostriedkami, potom sa  internetové hazardné hry stanú masovým produktom a štát nebude mať prostriedky na ich zastavenie. 

    Z nášho pohľadu  existuje jednoznačná potreba posilniť medzinárodnú koordináciu   v tejto oblasti. V súčasnosti jednotlivé štáty pristupujú k problému rôznymi spôsobmi. Viaceré ”daňové raje”, ako napr. Lichtenštajnsko, Belize a Antigua poskytujú  licencie na organizovanie hazardných hier na internete komukoľvek, kto o takúto licenciu požiada. Niektoré krajiny sú  v období zavádzania tejto legislatívy do praxe, čím  zlegalizujú hranie hazardných hier na internete a umožnia všetkým prevádzkovateľom prijímať stávky z celého sveta, pod podmienkou, že daň sa bude platiť v krajine poskytovateľa licencie. V niektorých krajinách  na druhej strane je v platnosti  legislatíva, ktorá zakazuje všetky internetové hazardné hry. V 90. rokoch minulého storočia bolo napr. v USA viacero prevádzkovateľov nelegálnych internetových herní obžalovaných za porušovanie amerických zákonov pre hranie hazardných hier.

     Pokiaľ neexistujú žiadne technické možnosti na kontrolu internetu alebo ostatných otvorených medzinárodných sietí a obchodu, ktorý sa organizuje cez tieto siete, tieto úplne odlišné prístupy vyústia v krajinách konkurujúcich si vzájomne kvôli podielu z ”hráčskych peňazí”. Toto  bude mať veľmi negatívne dôsledky, pretože jurisdikcia, ktorá zavedie najnižšie dane (alebo najmenší prevod ziskov na ”verejnoprospešné účely”) a ponúkne najnávykovejšie hry, priláka najviac hráčov a najviac finančných prostriedkov. Toto určite nie je druh  konkurencie, ktorú by chcel ktorýkoľvek európsky orgán podporovať. 

     Vzhľadom na to, že nekontrolovaný elektronický obchod cez hranice ponúka možnosti obchádzať správnu aplikáciu legislatívy európskych štátov týkajúcej sa hazardných hier a podkopať strategické úlohy, ktoré sleduje táto legislatíva,   navrhujeme  do kategórie štátnych lotérií  zaradiť  také lotérie a hry, pri ktorých sa hráč zúčastňuje za peňažný vklad pripojením cez internet na hrací server (portál) prevádzkovateľa, na ktorom sú softvérovo lokalizované hracie systémy (technické, technologické a bezpečnostno-ochranné parametre serveru a hracích systémov schvaľuje povoľujúci orgán), pričom hráč hrá hru sám oproti sebe (face to face) s hracím systémom. 

      Cieľom tohto návrhu je vytvoriť systém, v ktorom môže prevádzkovateľ, na ktorého  štát preniesol práva a povinnosti  riadeného a zodpovedného prevádzkovania distribuovať svoje služby prostredníctvom služieb internetovej siete a zároveň bude:

•	rešpektovať dodržiavanie zákona spolu s morálnymi, daňovými cieľmi a úlohami verejného poriadku, ktoré podliehajú legislatíve o hazardných hrách, a
•	poskytne zákazníkom záruky, že vynaloží akékoľvek úsilie pre to, aby boli dodržané najvyššie normy ochrany a bezpečnosti spotrebiteľa.

     Prevádzkovateľ štátnej lotérie zabezpečí, aby  hry, žrebovanie a vyplatenie cien boli bezpečné, poctivé a aby neboli použité ako prostriedky na vyvíjanie akýchkoľvek ilegálnych aktivít, najmä čo sa týka prania peňazí. Na dosiahnutie tohto cieľa bude využívať  postupy, ktoré sú v konečnom dôsledku tak prísne ako postupy používané v súvislosti s územnými službami hazardných hier, ktoré sú distribuované verejnosti tradičnými cestami.  

     Ďalšie zaväzujúce úlohy prevádzkovateľa  štátnej lotérie pri internetových hrách:
•	ponuka služieb a príjem stávok  môže byť uskutočnený iba prostredníctvom programovej registrácie alebo registrácie hráča,
•	uskutočniť opatrenia, ktoré zabezpečia, že žiadnemu hráčovi, ktorý nedosahuje príslušný právny vekový limit, nie sú prístupné služby hazardných hier prostredníctvom internetovej siete,
•	vykonať opatrenia, aby sa poskytla ochrana závislým hazardným hráčom a iným hráčom, ktorí majú problémy v ovládaní vášne pre hazardné hry (tieto opatrenia zahŕňajú možnosť zamedziť účasť hráčov na hrách na základe ich žiadosti a obmedzenia týkajúce sa útraty registrovaného hráča),
•	nepoužívať zavádzajúcu reklamu vrátane demonštrácie hier zdarma, ktoré ponúkajú hráčom lepšie šance na výhru ako rovnaké hry vyžadujúce finančné platby,
•	zabezpečiť bezpečnosť  použitých platobných prostriedkov,
•	dodržiavať predpisy zakazujúce hazardné hry na úver,
•	chrániť súkromie hráčov-zásada dôvernosti informácií.

    Príjem stávok na lotérie a hry, ktoré nepatria pod štátne lotérie (kurzové stávky, kasína a pod.) prípadne vyplácanie výhier prostredníctvom internetu ako komunikačného kanálu, pričom takto prijaté stávky a vyplácané výhry prevádzkovateľ dokázateľne zahŕňa do celkovo prijatých stávok a výhier schválenej lotérie, sa za lotériu nepovažuje a poskytovateľ  takúto možnosť prijímania stávok môže za splnenia stanovených podmienok povoliť ktorémukoľvek prevádzkovateľovi.  

I.1.3 Ekonomické výhody štátnych lotérií

     Pri realizácií koncepčného zámeru zaradiť uvedené druhy lotérií medzi štátne lotérie by mal  štát monopol približne nad 10 % podielom na trhu vkladov hazardných hier. Pozri graf. 1.  

Graf 1:

     Porovnávaním efektívnosti odvodových príjmov pre štát (obec) podľa jednotlivých druhov lotérií z hľadiska výšky odvodov z jednej Sk vkladov podľa hier je efektívnosť neporovnateľne vyššia oproti iným lotériám, ktoré prevádzkujú viacerí prevádzkovatelia navzájom si konkurujúci.

Tab.: Celkový odvod z výťažku za rok 2002 podľa druhov lotérií:	
	druh lotérií a iných podobných hier	celkový odvod z výťažku	odvod z výťažku z 1 Sk vkladu v Sk	
 	e)	Výherné prístroje	967 814 893	0,104	
	h)	Kurzové stávky	229 447 356	0,034	
	i)	Kasína	94 259 718	0,071	
	c)	Číselné lotérie	347 143 732	0,173	
	d)	Okamžité lotérie	65 261 037	0,158	
	g)	Bingo	48 337 664	0,059	
	f), h)	Stávky na dostihy	254 324	0,068	
	j)	Elektronické rulety	78 894 887	0,023	
	 	Videolotérie a elektron. Kocky	35 680 413	0,078	
	§1, 3.	Spotrebiteľské lotérie	5 560 074		
	 	Ostatné lotérie	44 315	0,129	
	 	Audiotexové hry	9 913	0,085	
lotérie a iné podobné hry spolu	1 872 708 326	0,076	

    Ak doterajšie štátne lotérie tvorili v roku 2002 podiel na trhu vkladov lotérií a iných podobných hier 10 % podiel, tak podiel odvodov z nich na celkových odvodových príjmoch tvoril viac ako 20 %.

 

I.1.4 Prevádzkovateľ štátnych lotérií

     Presadzovanie záujmov štátu v prevádzkovaní vybraných druhov hazardných hier  zabezpečí Ministerstvo financií SR prostredníctvom obchodnej spoločnosti osobitne na tento účel založenej. Tento výsadný vzťah sa potvrdí aj legislatívne v zákone o hazardných hrách, a to vyjadrením, že ide o „národnú lotériovú spoločnosť“. Tento prívlastok by mal upresniť dôveru obyvateľov v štátnu inštitúciu a garanciu štátu za hranie a optimálne využitie prostriedkov získaných z hrania.

    Je v absolútnom a odôvodnenom záujme štátu aj z hľadiska princípov liberalizácie trhu, aby na trhu lotérií existoval monopolný prevádzkovateľ vo vlastníctve štátu a nie  monopolný súkromný prevádzkovateľ.
    TIPOS, a. s., Bratislava sa na trhu prevádzkovateľov vyznačuje nasledovnými konkurenčnými prednosťami:
•	historicky osvedčená dôveryhodnosť spoločnosti a jej produktov pre hráčov;
•	jediná na trhu s vybudovaným on-line technológiou príjmu stávok a vyplácania výhier na všetkých zberniach;
•	najväčší počet obchodných miest – zberní po celom území SR – 1 400, blízkosť a dostupnosť k hráčom aj príjmovo najnižších skupín;
•	primeraná majetková a kapitálová vybavenosť.

I. 2  Povoľovanie hazardných hier   
 
I.2.1  Požiadavky na registráciu sídla právnickej osoby v Slovenskej republike

     Požiadavku, aby právnická osoba, ktorá je organizátorom hazardnej hry, mala registrované  sídlo na území Slovenskej republiky, odôvodňujeme tým, že slovenské úrady musia mať  možnosť takéto spoločnosti kontrolovať. Táto kontrola je v oblasti hier s náhodnou výhrou  úplne nevyhnutná preto, aby sa zamedzilo podvodom a predišlo rozvoju (organizovaného) zločinu. Pre slovenské orgány je omnoho ťažšie uplatňovať tento typ kontroly nad zahraničnou spoločnosťou ako nad spoločnosťou slovenskou.

I.2.2 Požiadavky na vydávanie povolení 

    Dôvodom  existencie licenčného obmedzenia, po zvážení všetkých nákladov takéhoto obmedzenia,  je regulácia náhodných hier s cieľom brániť stimulácii dopytu v tomto sektore, potláčať zločin a podvody, zabezpečiť, aby náhodné hry slúžili charitatívnym, športovým alebo kultúrnym účelom, viac ako osobnému alebo obchodnému prospechu. 

     Z charakteru hazardných hier vyplýva, že  
a)	takouto  činnosťou môže byť vážne poškodená tretia osoba,
b)	ide o významné riziká ohrozujúce bezpečnosť a zdravie,  pri ktorých  hrozba trestu alebo postihu nemusí  postačovať  k zabráneniu,
c)	účastníci tejto činnosti alebo tretie osoby nie sú schopné samostatne vykonávať účinnú ochranu svojich záujmov sami alebo prostredníctvom súkromného alebo tretieho sektora.

    Hlavným cieľom licenčného obmedzenia je ochrana tretích osôb pred nezavineným rizikom. Bez povinného povolenia by bolo pre Slovenskú republiku úplne nemožné kontrolovať rozsah a povahu hier ponúkaných na jej území. Rovnako by bolo nemožné kontrolovať  počet prevádzkovateľov a ich činnosť. Všetky členské štáty Európskej únie majú pre podobné aktivity zavedený obdobný systém vydávania licencií.
        
     Navrhované zmeny  prinášajú zásadné zmeny v snahe zvýšiť transparentnosť licenčného konania stanovením presných kritérií udeľovania licencií, minimalizovať subjektívne rozhodovanie a urýchliť a zjednodušiť celý proces licenčného konania modifikáciou spôsobu udeľovania, ktorý má v súčasnosti mnohé nedostatky. V snahe dosiahnuť stanovené ciele sa navrhujú nasledovné zmeny:
 
     Z dôvodov neplnenia základnej úlohy a negatívnych dôsledkov na hospodársku súťaž navrhujeme doterajšie povolenia  na tomboly, žrebové vecné lotérie s hernou istinou do 200 000 Sk  a spotrebiteľské lotérie v ich súčasnej podobe zrušiť. 

I.2.2.1 Zavedenie novej kategorizácie licencií a zmena spôsobu udeľovania 

      Tomboly s hernou istinou do 50 000 Sk a spotrebiteľské lotérie sa budú môcť prevádzkovať bez povolenia a registrácie. 

      Na prevádzkovanie ostatných druhov hazardných hier bude potrebné povolenie,  ktorým sa rozumie

a) všeobecné povolenie na prevádzkovanie hazardnej hry (ďalej len "všeobecné povolenie"), 
b) licencia na prevádzkovanie hazardnej hry (ďalej len "licencia"), 
c) povolenie na prevádzkovanie štátnej lotérie. 

      Povolenia na prevádzkovanie charakteristické zo súčasného  zákona o lotériách ako neautomatické navrhujeme rozdeliť na štyri skupiny:

1. Všeobecné povolenia, registrácia 

    Všeobecným povolením budú určené podmienky na  prevádzkovanie  tomboly s hernou istinou nad 50 000 Sk a žrebovej vecnej lotérie. Všeobecné povolenie bude vydávať povoľovací orgán pre vopred neurčený okruh prevádzkovateľov hazardných hier. Vo všeobecnom povolení možno určiť, že na začatie  činnosti sa vyžaduje registrácia. Návrh všeobecného povolenia sa zverejní  najmenej 90 dní predo dňom jeho predpokladaného vyhlásenia spolu s výzvou na zaujatie stanoviska a s údajom, kde a v akej lehote možno k návrhu uplatniť pripomienky.

     Ak sa vo všeobecnom povolení určí, že na začatie prevádzkovania  sa vyžaduje registrácia,  prihlášku na registráciu bude potrebné  podať na predpísanom tlačive príslušnému orgánu dozoru do 30 dní odo dňa začatia prevádzkovania hazardných hier, ktoré možno vykonávať na základe všeobecného povolenia. 

2. Automatické licencie 

      Licencie na prevádzkovanie hazardných hier s obmedzeniami vyplývajúcimi z odôvodnených  záujmov SR sú svojím charakterom nárokovateľné licencie. Takáto licencia by sa mala udeliť automaticky každému žiadateľovi, ktorý splní stanovené podmienky a vyhovie presne definovaným obmedzeniam. Navrhovanou metódou licenčného konania na automatické licencie je priame udelenie licencie, kedy o udelení licencie poskytovateľ (ministerstvo alebo obec) rozhodne do pätnástich pracovných dní odo dňa doručenia kompletnej žiadosti.

     Taxatívne sa vymedzia dôvody neudelenia a odňatia licencie, čo minimalizuje možnosť diskriminácie individuálneho žiadateľa a zároveň mu dáva možnosť dodatočnej ochrany pri odvolacom konaní. Subjektívne rozhodovanie bude možné len výnimočne, a to v náhlych prípadoch zmien obchodno-politických a iných záujmov Slovenskej republiky, ktoré budú  uvedené v zákone o hazardných hrách. 

3. Licencie na kasína 

Z hľadiska počtu kasín zákon vytvorí legislatívne predpoklady preto, aby na trhu nepôsobilo množstvo subjektov, ktoré by pôsobili bez potrebného finančného a vecného zázemia. 

      Podmienky na udelenie licencie na prevádzkovanie kasín by mali byť taxatívne stanovené. Podmienky, na základe ktorých bolo udelené povolenie bude prevádzkovateľ kasína povinný dodržiavať po celý čas svojej činnosti a ich neplnenie môže byť dôvodom na udelenie sankcie, vrátane odňatia povolenia. Prevádzkovateľ by mak mať povinnosť oznámiť dozornému orgánu zmeny v podmienkach, ktoré boli podkladom na udelenie licencie. 

Taxatívne by mali byť zákonom vymedzené aj dôvody na zánik alebo na odňatie licencie. 
    	Licencia bude neprevoditeľná na inú osobu. V licencii budú môcť byť uvedené aj podmienky, ktoré bude musieť prevádzkovateľ splniť pred začatím výkonu povolenej činnosti.

Povolené činnosti by sa mali začať vykonávať až po ich zápise do Obchodného registra a po uhradení poplatku za licenciu. 

4. Povolenia  na  prevádzkovanie štátnych lotérií 

      Rozhodnutie o povolení štátnej lotérie  bude  obsahovať   okrem  všeobecných  náležitostí rozhodnutia najmä 
a) určený počet žrebov, tiketov cenu jedného žrebu, tiketu a celkovú výšku hernej istiny,
b) počet výher, cenu jednotlivých výher a celkovú hodnotu výher,
c) miesto a deň žrebovania alebo okolnosť, ktorá určuje výhru,
d) lehotu a miesto prevzatia výher,
e)  výšku odvodu z hernej istiny,
f) lehotu  na  predloženie  konečného  vyúčtovania,
g) označenie povereného štátneho dozoru,
 h) schválený herný plán a pod.

5. Spotrebiteľské lotérie

   Navrhuje sa, aby spotrebiteľské súťaže s náhodným výberom výhercu („spotrebiteľské lotérie“)  neboli regulované zákonom o hazardných hrách. Prípadná protiprávna súťaž by bola postihnuteľná podľa príslušných ustanovení Obchodného zákonníka. Prevádzkovanie spotrebiteľských lotérií by nepodliehalo povoľovacej a ani registračnej povinnosti. 

   Súčasná právna úprava spotrebiteľských súťaží bola zavedená od 1. 1. 2001 novelou zákona o lotériách - zákonom č. 332/2000 Z. z.. Cieľom zákonodarcu bolo stanoviť kritériá pre uskutočňovanie takýchto súťaží. Právne prostriedky na ochranu pred nekalou súťažou, ktoré sú k dispozícii v Obchodnom zákonníku súťažitelia totiž nevyužívajú. Aj preto zákonodarcovia u nás, ako aj v iných krajinách siahajú k verejnoprávnej úprave aj u takých okruhov vzťahov, ktoré v  trhových ekonomikách rieši  k plnej spokojnosti právo súkromné. Uvedená novela vyvolala vlnu kritiky a dňa 31. 5. 2001 bol zákon novelizovaný tak, že od 1. 7. 2001 boli spod režimu zákona vyňaté tie súťaže, ankety a iné akcie o ceny, pri ktorých sa prevádzkovateľ zaväzuje poskytnúť účastníkom nepeňažné  výhry. Po prijatí  tejto novely  je však v  súčasnosti sporné, či predmet výhry má byť rozhodujúcim kritériom pre určenie hranice medzi lotériou a propagačnou (reklamnou) súťažou. Predmetné novely zákona o lotériách  však aspoň rozprúdili polemiku k uvedenej problematike a evokujú niekoľko otázok. V prvom rade ide o opodstatnenosť takejto regulácie a úlohe práva pri úprave podmienok  spotrebiteľských súťaží.  

     Európska únia problematiku spotrebiteľských lotérií neupravuje žiadnymi smernicami, či ustanoveniami. Každá členská krajina má vlastný mechanizmus regulácie, ktorý je vo viacerých prípadoch prísnejší ako na Slovensku. Čo sa týka regulovania spotrebiteľských lotérií, v EÚ pôsobia tri režimy. Prvý vylučuje hry s náhodnou výhrou pri propagácii predaja tovaru – Fínsko, Švédsko, Nórsko, Veľká Británia, Írsko, Belgicko. Druhý režim spočíva v čiastočnom obmedzení, keď je zakázané viazať účasť v spotrebiteľskej súťaži kúpou určitého výrobku alebo služby – Nemecko, Holandsko, Španielsko. Určujú sa aj limity, ktoré majú ochrániť spotrebiteľa pred nadmerne lákavými hrami. Liberálny režim zvyčajne požaduje z daňových dôvodov licenciu, či oprávnenie na organizovanie spotrebiteľských súťaží – Francúzsko, Taliansko, Portugalsko. 

I.3  Podmienky prevádzkovania

     Základnou potrebou sú presné a logicky stanovené kritériá pre udeľovanie jednotlivých licencií, resp. povolení. Splnenie týchto podmienok musí byť jednoznačne dokladovateľné tak, aby neumožňovalo rôznu interpretáciu. Dôležitá bude nielen formálna stránka stanovenia kritérií, ale aj ich obsah. Z dôvodu rozdielnosti jednotlivých druhov hazardných hier sa pre každú z nich navrhujú odlišné kritéria, ktoré je potrebné splniť na vydanie licencie či povolenia, pritom ale platí zásada, že pre jeden druh hazardných hier sú podmienky rovnaké pre všetkých žiadateľov, či ide o štátny alebo neštátny subjekt.  Návrh podmienok na udelenie licencie, resp. povolenia pre jednotlivé druhy hazardných hier je uvedený v prílohe č. 3 tohto materiálu.
     
      Významné zmeny sa navrhujú najmä zvyšovaním povinného  základného imania   a istoty. Žiadateľ o prevádzkovanie okamžitých lotérií, výherných prístrojov, binga, kurzových stávok, technických zariadení a kasína bude musieť už pri podaní žiadosti poskytovateľovi licencie  preukázať  splatené základné imanie, ktoré je nad rámec základného imania  potrebného na vznik  spoločnosti podľa  Obchodného zákonníka, čím zdôrazňujeme očakávania, ktoré sú spojené s kapitálovou  náročnosťou prevádzkovania. Zloženie istoty sa chápe ako dôležité opatrenie sledujúce predovšetkým upevňovanie poriadku a potrebnej disciplíny pri prevádzkovaní jednotlivých hier. Výrazné zmeny navrhujeme najmä  pri kurzových stávkach, kasínach a hrách prostredníctvom technických a telekomunikačných zariadení.

I. 4 Odvodové povinnosti

Navrhujeme zaviesť nový systém výpočtu odvodov a to percentuálnou čiastkou z herného vkladu hráčov u týchto druhov hier: stávkové hry na športové výsledky, stávková hra bingo, kurzové stávky a stávkové hry prostredníctvom telekomunikačných zariadení.

Tento systém výpočtu odvodov sa používa vo väčšine európskych krajín, je maximálne transparentný a v plnej miere kontrolovateľný (herný vklad na jednotlivých prevádzkach nie je možné zmanipulovať). 

Zavedenie  odvodov vypočítaných z herného vkladu zabezpečí:
a) vyšší  objem  odvodov   (najmä u kurzových stávok)  z prevádzkovania  hazardných hier do 
    štátneho rozpočtu,
b) zamedzí  možným  manipuláciám, ktoré  smerujú k vytváraniu fiktívnych  výhier tvorených
    prevádzkovateľmi za účelom manipulácie výťažku a tým aj  odvodov do štátneho rozpočtu,
c) vytvorí rovnaké konkurenčné prostredie na trhu príslušnej hry.

U niektorých druhov hier odporúčame ponechať súčasný spôsob odvodových povinností, u „živých hier“ prevádzkovaných v kasínach (ruleta, black jack, poker a iné hry kasínového typu), u hier prevádzkovaných prostredníctvom technických zariadení obsluhovaných priamo stávkujúcim (elektronickomechanické rulety, elektronickomechanické kocky, videolotérie a pod.).  
Pri výherných prístrojoch sa osvedčila zmena, keď sa od roku 1997 zaviedli paušálne odvody do štátneho rozpočtu za jeden výherný prístroj.

	I. 5 Výkon dozoru

	Zákon o lotériách vo svojich ustanoveniach rieši dozor štátu nad prevádzkovaním lotérií a iných podobných hier len čiastočne, často s odvolaním sa na iné právne normy, na základe ktorých sa tento vykonáva. Pri novelizácii týchto právnych noriem často prichádza k situáciám, že sa zákon o lotériách a tieto normy dostávajú do vzájomného nesúladu, resp. niektoré ustanovenia sa stávajú nevykonateľnými.

	Spoločne s rozvojom technológií a trhu narastá aj úloha štátneho dozoru v oblasti hazardných hier. Dynamický vývoj trhu kopíroval aj zmeny v charaktere činnosti štátneho dozoru. V súčasnej dobe sa javí stále naliehavejšia potreba preniesť výkon štátneho dozoru do oblasti kontroly počítačového systému prevádzkovateľa.

	Narastajúci význam štátneho dozoru si vyžaduje zásadné zmeny v organizácii jeho výkonu. Ten by mal z pohľadu činnosti, kvalifikácie personálneho obsadenia a spôsobu financovania tejto činnosti, zodpovedať zvyklostiam štátu z Európskej únie. K tomu je nutné nielen legislatívne, ale aj materiálne a najmä personálne zabezpečenie výkonu štátneho dozoru nad hazardnými hrami.

	Podľa doterajšieho systému výkonu štátneho dozoru nad hazardnými hrami môžu dozorné orgány pri svojej činnosti vo vzťahu k prevádzkovateľom využívať právomoci vyplývajúce im z postavenia, ktoré je zakotvené v zákone o lotériách, v správnom poriadku a súčasne riešiť problémy a úlohy, ktorých riešenie je v kompetencii daňových orgánov. S cieľom odstránenia možnosti dvojkoľajného riadenia štátneho dozoru je potrebné vymedziť kompetencie jednotlivých orgánov dozoru vo vzťahu k zákonom č. 150/2001 Z.z. o daňových orgánoch... v znení neskorších predpisov, č. 440/2000 Z.z. o správach finančnej kontroly a č. 369/1990 Zb. o obecnom zriadení v znení neskorších predpisov.

	Výkon dozoru bude postavený na princípe, kto povoľuje ten dozoruje. Rozšíri sa okruh orgánov vykonávajúcich dozor o obce, ktoré doteraz dozornú činnosť nevykonávali i keď boli povoľujúcim orgánom a aj príjemcom finančných prostriedkov z prevádzkovania vybraných hazardných hier.

	Ministerstvo financií SR ako orgán štátneho dozoru nad prevádzkovaním hazardných hier bude zabezpečovať jednotný výkon štátneho dozoru prostredníctvom daňových úradov na území Slovenskej republiky. Ďalej bude vykonávať štátny dozor nad povoľujúcimi orgánmi a poverenými autorizovanými osobami. Daňové úrady budú vykonávať štátny dozor u prevádzkovateľov v prevádzkach, ktoré sa nachádzajú v ich územnej pôsobnosti. 

	Základným dlhodobým cieľom výkonu štátneho dozoru nad hazardnými hrami je účinný dozor nad touto činnosťou pri zachovaní komerčnej slobody (u niektorých hier) a neobmedzovaní pôsobenia konkurenčných mechanizmov. V praxi to na jednej strane znamená povoľovať prevádzkovanie hazardných hier iba subjektom, ktoré poskytujú záruky kvalifikovaného a bezpečného prevádzkovania. Zároveň bude nutné efektívnymi metódami túto kvalitu kontrolovať, včas odhaľovať nedostatky a účinne zasahovať tak, aby boli maximálne chránené záujmy účastníkov hier, ale aby súčasne nedochádzalo k neodôvodnenému zásahu štátu do oblasti súkromného práva a obmedzovaniu podmienok hospodárskej súťaže.

II. Návrh zmien a opatrení podľa jednotlivých druhov hazardných hier

   Pre oblasť povoľovania a prevádzkovania jednotlivých druhov hazardných hier navrhujeme v novom  zákone o hazardných hrách nasledovné  skutočnosti a podmienky:

ŽREBOVÉ VECNÉ LOTÉRIE 

•	zmena systému povoľovania týchto lotérií tak, že povoľovací orgán vydá všeobecné povolenie a na jeho základe sa budú prípadní záujemcovia registrovať na orgáne dozoru ktorý kontroluje dodržiavanie zákona o hazardných hrách a podmienky prevádzkovania,
•	správny poplatok za registráciu navrhujeme vo výške 1 000 Sk,
•	prevádzkovateľom môže byť právnická osoba zo sídlom v Slovenskej republike,
•	istota na zabezpečenie činnosti pri prevádzkovaní sa navrhuje vo výške 5 % z hernej istiny,  
•	zabezpečenie žrebov proti možnosti zneužitia potvrdí príslušný útvar Policajného zboru
•	odvod z hernej istiny ( hernou istinou sa rozumie počet žrebov vynásobený cenou za jeden žreb ) vo výške 15%.

TOMBOLY

•	tomboly s hernou istinou do 50 000 Sk sa budú môcť prevádzkovať bez povolenia a registrácie, 
•	na  prevádzkovanie tomboly s hernou istinou nad 50 000 Sk  povoľovací orgán vydá všeobecné povolenie a na jeho základe sa budú prípadní záujemcovia registrovať na orgáne dozoru, ktorý kontroluje dodržiavanie zákona o hazardných hrách a podmienky prevádzkovania,
•	správny poplatok za registráciu navrhujeme vo výške 1 000 Sk,
•	prevádzkovateľom môže byť právnická osoba zo sídlom v Slovenskej republike,
•	istota na zabezpečenie činnosti pri prevádzkovaní sa navrhuje vo výške 5 % z hernej istiny,  
•	odvod z hernej istiny (hernou istinou sa rozumie počet žrebov vynásobený cenou za jeden žreb ) vo výške 15%.

    Navrhované opatrenia majú zabezpečiť zjednodušenie možnosti prevádzkovania tohto druhu hier najmä pri tombolách, ktoré sa v súčasnosti obchádzajú rôznymi spôsobmi ( napr. nepredávajú sa žreby, ale žrebujú sa vstupenky na akciu ). Konečným dôsledkom budú vyššie príjmy pre štátny rozpočet.

ČÍSELNÉ LOTÉRIE   
•	prevádzkovateľ štát prostredníctvom národnej lotériovej spoločnosti,
•	odvodová povinnosť vo výške 17 % z hernej istiny ( hernou istinou sa rozumie násobok počtu prijatých stávok a ceny za jednu stávku ),
•	jednorázový správny poplatok za vydanie povolenia na prevádzkovanie 10 000 Sk, za vydanie dodatku k rozhodnutiu 1 000 Sk,

OKAMŽITÉ LOTÉRIE 
•	nároková licencia
•	povolenie na prevádzkovanie možno vydať obchodnej spoločnosti so sídlom v Slovenskej republike zo základným imaním 1 mil. Sk splateným v plnej výške ku dňu podania žiadosti,
•	istotu na zabezpečenie činnosti pri prevádzkovaní okamžitých lotérií navrhujeme zrušiť,
•	odvod z hernej istiny ( hernou istinou sa rozumie násobok počtu žrebov a ceny  za  jeden žreb ) vo výške 17%,
•	jednorázový správny poplatok za vydanie povolenia na prevádzkovanie 10 000 Sk, za vydanie dodatku k rozhodnutiu 1 000 Sk,
•	zabezpečenie žrebov proti možnosti zneužitia potvrdí príslušný útvar Policajného zboru SR.

VÝHERNÉ PRÍSTROJE

•	nároková licencia,
•	povolenie na prevádzkovanie možno vydať obchodnej spoločnosti so sídlom v Slovenskej                        republike zo základným imaním 2 mil. Sk splateným v plnej výške ku dňu podania žiadosti,
•	istota na zabezpečenie svojej činnosti  pri  prevádzkovaní  výherných  prístrojov  vo   výške 20 000 Sk na jeden výherný prístroj,
•	paušálny odvod 45 000 Sk za jeden výherný prístroj splatný v dvoch splátkach k 1.6 a k 1.9.     kalendárneho roka,
•	jednorázový správny poplatok za vydanie povolenia na prevádzkovanie 45 000 Sk za jeden výherný prístroj, za vydanie dodatku k rozhodnutiu 1 000 Sk,
•	stanovenie minimálneho počtu 5 výherných prístrojov umiestnených v herni s tým, že 5 a viac                                                                                  výherných prístrojov bude možné prevádzkovať len v herni, 
•	zachovať obmedzenie maximálnej životnosti výherného prístroja (5 rokov).

STÁVKOVÉ HRY NA ŠPORTOVÉ VÝSLEDKY

•	nároková licencia,
•	právnická osoba so sídlom v Slovenskej republike zo základným imaním 10 mil. Sk splateným v plnej výške ku dňu podania žiadosti,
•	istota na zabezpečenie svojej činnosti pri prevádzkovaní stávkových hier vo výške 1 mil. Sk,
•	odvod z hernej istiny ( hernou istinou sú vklady do hry ) vo výške 5% do štátneho rozpočtu, v prípade stávkových hier na dostihy prevádzkované Závodiskom, š.p., Bratislava sa navrhuje odvod 1% do štátneho rozpočtu, 
•	jednorázový správny poplatok za vydanie povolenia na prevádzkovanie 10 000 Sk, za vydanie dodatku k rozhodnutiu 1 000 Sk,

V prípade š.p. Závodisko Bratislava, ktorý je prevádzkovateľom stávkových hier na dostihy na území Slovenskej republiky, sa navrhuje znížený odvod do štátneho rozpočtu vo výške 1% z hernej istiny z dôvodu podpory uvedeného subjektu, pre ktorý predstavujú tieto stávkové hry len doplnkovú službu pre návštevníkov dostihových dní. Stávkovanie sa vykonáva len počas dostihových dní, približne 25x do roka. Prostriedky, ktoré zostanú Závodisku, š.p., Bratislava budú využité na rozvoj a údržbu dostihového areálu.

STÁVKOVÁ HRA BINGO

•	nároková licencia,
•	obchodná spoločnosť so sídlom v Slovenskej republike zo základným imaním 2 mil. Sk, splateným v plnej výške ku dňu podania žiadosti
•	istota na zabezpečenie   svojej   činnosti   pri    prevádzkovaní  stávkovej hry bingo vo výške 500 000 Sk na jednu prevádzku,
•	odvod z hernej istiny ( násobok počtu predaných tiketov a ceny za jeden tiket ) vo výške 4,5% ( z toho 4 % štátny rozpočet a 0,5% obec ),
•	jednorázový správny poplatok za vydanie povolenia na prevádzkovanie 100 000 Sk, za vydanie dodatku k rozhodnutiu 1 000 Sk,
•	zrušenie povinnosti vydávania oprávnení na prijímanie stávok a výplatu výhier pre zamestnancov prevádzkovateľa. 

    Podľa doterajších ustanovení zákona o lotériách odvádzali prevádzkovatelia stávkovej hry z výťažku odvod v úhrnnej výške 29%, čo v roku 2002 predstavovalo spolu cca 24,9 mil. Sk. Podľa navrhovaného odvodu z hernej istiny vo výške 4,5% by prevádzkovatelia odviedli prostriedky vo výške cca 29 mil. Sk, nárast pre štátny rozpočet a rozpočty obcí predstavuje 4,1 mil. Sk.

KURZOVÉ STÁVKY

•	nároková licencia,
•	obchodná spoločnosť so sídlom v Slovenskej republike zo základným imaním 10 mil. Sk splateným v plnej výške ku dňu podania žiadosti,
•	istota na zabezpečenie svojej činnosti pri prevádzkovaní kurzových stávok vo výške 10 mil. Sk,
•	odvod z hernej istiny (hernou istinou sa rozumie súčet  vkladov do hry a prípadnej manipulačnej prirážky) vo výške 5% ( z toho 4,5 % štátny rozpočet a 0,5% obec ),
•	jednorazový správny poplatok za vydanie povolenia na prevádzkovanie 100 000 Sk, za vydanie dodatku k rozhodnutiu 1 000 Sk,
•	osvedčenie prepojenia jednotlivých prevádzok na centrálny počítačový systém spoločnosti poverenou skúšobňou,
•	zrušenie povinnosti vydávania oprávnení na prijímanie stávok a výplatu výhier pre zamestnancov prevádzkovateľa. 

    Navrhované opatrenia majú za cieľ odstrániť hlavné nedostatky súčasného stavu, predovšetkým zvýšením základného imania a istoty na prevádzkovanie zabezpečiť lepšiu schopnosť uhrádzania odvodov štátu a výplatu výhier hráčom, odvod priamo z tržieb odstráni možné podozrenia z manipulácie s tiketmi a výhrami hráčov. Povolenia na prevádzkovanie nie je potrebné obmedzovať, preto sa navrhuje automatická licencia. Na základe výsledkov roku 2002, keď príjmy štátneho rozpočtu a rozpočtov obcí predstavovali cca 229,5 mil. Sk, odvod vo výške 5% z tržieb by predstavoval sumu 339 mil. Sk, teda nárast asi o 110 mil. Sk. 

STÁVKOVÉ  HRY VYKONÁVANÉ V KASÍNACH
•	licencia vydaná Ministerstvom financií SR, 
•	obchodná spoločnosť so sídlom v Slovenskej republike zo základným imaním 50 mil. Sk v peňažnej forme, splateným v plnej výške najneskôr v deň podania žiadosti o vydanie licencie,
•	istota na zabezpečenie činnosti pri prevádzkovaní vo výške 15 mil. Sk na jedno kasíno,
•	odvod z hernej istiny ( hernou istinou sú vklady do hry znížené o vyplatené výhry ) vo výške 32 % ( 27% v prospech štátneho rozpočtu a 5 % v prospech obce, v ktorej sa výťažok dosiahol ),
•	jednorazový správny poplatok za vydanie licencie minimálne 1 mil. Sk, za vydanie dodatku k rozhodnutiu 1 000 Sk,
•	zavedenie povinnosti zabezpečiť a uviesť do prevádzky monitorovaciu techniku pred začatím prevádzkovania.

LOTÉRIE A INÉ HRY PROSTREDNÍCTVOM TECHNICKÝCH A TELEKOMUNIKAČNÝCH ZARIADENÍ

•	nároková licencia,
•	obchodná spoločnosť so sídlom v Slovenskej republike zo základným imaním 10 mil. Sk splateným v plnej výške ku dňu podania žiadosti,
•	istota na zabezpečenie svojej činnosti pri prevádzkovaní vo výške 3 mil. Sk,
•	odvodová povinnosť
      -  pre  lotérie   prevádzkované  prostredníctvom  technických  zariadení  odvod z hernej istiny ( v tomto prípade vklady do hry znížené o vyplatené výhry ) vo výške 25 % ( z toho 22 % štátny rozpočet a 3 % obec ),
      -  pre  lotérie    prevádzkované   prostredníctvom  telekomunikačných   zariadení   odvod  
          z hernej istiny (hernou istinou budú vklady do hry) vo výške 10%,
•	jednorázový správny poplatok za vydanie povolenia na prevádzkovanie  vo výške 100 000 Sk,  za vydanie dodatku k rozhodnutiu 1 000 Sk,
•	osvedčenie jednotlivých technických zariadení poverenou skúšobňou,
•	zrušenie povinnosti vydávania oprávnení na prijímanie stávok a výplatu výhier pre zamestnancov prevádzkovateľa.

SPOTREBITEĽSKÉ LOTÉRIE

   Spotrebiteľské súťaže, ankety a iné akcie o ceny, pri ktorých sa nevyžaduje peňažné plnenie nebudú upravené zákonom o hazardných hrách (negatívne vymedzenie pojmu hazardná hra). 

ZÁVER

    Základnou požiadavkou pri príprave nového zákona o hazardných hrách je, aby legislatívna norma bola jasná, jednoduchá, flexibilná, konzistentná s ďalšími právnymi normami platnými na území Slovenskej republiky, aby umožňovala dotknutým subjektom a štátu chrániť si svoje záujmy, podporovala realizáciu ekonomických a administratívno-organizačných cieľov a umožňovala predvídanie možných zmien. Koncepcia prípravy musí popri hodnotení našej doterajšej právnej úpravy zohľadniť aj to, čo je vo vyspelých štátoch samozrejmé. V okolitých štátoch existuje celý rad riešení, ktoré nám môžu byť vzorom napr. tam, kde naša doterajšia úprava otázok zatiaľ chýba, alebo tam, kde máme nedostatky a medzery. Základnými cieľmi pri tvorbe nového zákona o hazardných hrách musia byť čo možno v maximálnej miere odstrániť subjektívny pohľad na rozhodovací proces, čím sa bude predchádzať možnostiam prípadnej korupcie, odbúranie zbytočných administratívnych úkonov a činností, čím sa odbúra byrokracia pri povoľovacom procese, zvýšenie transparentnosti a prehľadnosti licenčného konania, zjednodušenie a zefektívnenie kontrolného systému ako celku pri prevádzkovaní hazardných hier.

Predložené návrhy zákonnej úpravy sú smerované do týchto oblastí:
•	zmena rozhodovacieho procesu zavedením kategorizácie licencií,
•	zmena odvodového mechanizmu v závislosti od jednotlivých druhov hier zavedením nových spôsobov odvodu s predpokladom zvýšenia príjmov štátneho rozpočtu a rozpočtov obcí,
•	odstránenie účelovosti použitia finančných prostriedkov dosiahnutých z prevádzkovania lotérií a iných podobných hier,
•	sprísnenie kritérií pri tých druhov hazardných hier, kde sa predpokladá udelenie nárokovej licencie,
•	jednoznačné vymedzenie tých druhov hazardných hier, na ktoré bude monopol štátu,
•	jednoznačné definovanie kompetencií , povinností a právomocí kontrolných orgánov,
•	úprava tých ustanovení súčasného zákona, ktoré sú nejednoznačné (s rôznou možnosťou výkladu), nevykonateľné alebo už zastarané (napr. oblasť týkajúca sa preukazovania bezúhonnosti žiadateľov a pod.).   

    Vzhľadom na skutočnosti uvedené v koncepcii sa názov nového zákona navrhuje „Zákon o hazardných hrách“.
    Zákon  o hazardných hrách  nahradí súčasný zákon o lotériách a iných podobných hrách  a v porovnaní s ním bude prispôsobený  zmeneným podmienkam na trhu  týchto služieb.